Pohjanmaan käräjäoikeus on tuominnut miehen sakkoihin, kun tämä valokuvasi myymälänäpistelijän ja jakoi tilanteesta kuvan ja videon kyseisen K-kaupan Facebook-sivulla.

Kuvat ottanut mies oli liittänyt oheen tekstin, jossa kertoi kuvissa näkyneen miehen syyllistyneen rikokseen.

Kuvaaja myönsi teon, mutta kiisti syyllistyneensä yksityiselämää loukkaavan tiedon levittämiseen. Kuvaaja vetosi siihen, että näpistys oli tapahtunut. Liikkeessä oli myös kyltti, jonka mukaan näpistelijöistä ja varkaista laitetaan kuvat Facebookiin. Kyseisessä kyltissä oli lisäksi varoitusteksti, jonka mukaan henkilö antaa itse omalla toiminnallaan hyväksynnän Facebook-päivityksille.

Käräjäoikeus katsoi, että pelkkä kaupassa oleva ilmoitus ei oikeuta kuvien julkaisemiseen. Kuvaaja sai päiväsakkoja, minkä lisäksi hän joutuu korvaamaan oikeudenkäyntikuluja ja kärsimyskuluja.

Näpistelijä oli tekohetkellä alaikäinen ja hän on jo aiemmin saanut teosta sakot.